Fico, Robert, predseda vlády SR (2024-09-26):
Ďakujem pekne. Pán poslanec, ďakujem za doplňujúcu otázku, pretože bavíme sa presne o tom istom, ako má vyzerať konsolidácia verejných financií. Nie náhodou, a to nebola žiadna divadelná hra ani predstavenie, som požiadal o stretnutie predstaviteľov opozičných strán, pretože zhodneme sa, že upratať verejné zdroje musíme. Ja akceptujem, že niekto pozvanie prijal a že niekto neprijal. Vážim si, že prišli predsedovia Progresívneho Slovenska a Kresťanskodemokratického hnutia. A veľmi pozorne sme ich počúvali za prítomnosti či už tam bol podpredseda vlády Robert Kaliňák, minister financií a ďalší a zistili sme, že nieže majú iný názor na konsolidáciu, oni s konsolidáciou súhlasia. Oni nemajú žiadny názor na konsolidáciu, pretože prísť s návrhom, že poďme prepustiť 20 % zamestnancov vo verejnej správe znamená prepustiť 20 % učiteľov, hasičov, zdravotných sestier, prakticky skoro všetkých, to je nemožné. Alebo návrh, že poďme zosekať rozpočty ministerstiev o 20 %. Je tu minister práce, rodiny a sociálnych vecí, ktorý vám vysvetlí, koľko tvoria v jeho rezorte obligatórne výdavky, ktoré musí poskytnúť na rôzne odvody a dávky, ktoré má. Ak mu zoberieme 20 %, tak reálne berieme ľuďom, berieme ľuďom na rôznych pomociach, ktoré sú nastavené. Samozrejme, boli aj nápady typu, že poďme lepšie vyberať DPH. V poriadku, však my si môžme napísať do plánu, že budeme lepšie vyberať DPH, Lacko si tam napíše 300 mil., že to vyberieme, ale to nám nikto neuzná, pretože my potrebujeme reálne vyzbierať finančné prostriedky. Ďalej tam bol návrh, že poďme odpredať 10 % prebytočného majetku, nehnuteľného. Ale to sú pinaci, to nič nerieši na tom, že tú konsolidáciu musíme zvládnuť. Preto, dámy a páni, bez ohľadu na to, ako som už povedal, či si sedíte v opozičných, alebo vo vládnych laviciach, prosím, pošlime aspoň slovenskej verejnosti, ale ešte podstatnejšie to je, aby sme to poslali medzinárodnému spoločenstvu, že je tu politická zhoda, že to musíme upratať a potom tu kľudne veďme súboje, že ako by to kto robil. Za nás sa staviame za plán, ktorý, samozrejme, nikoho z nás neteší. Tiež som mal iné predstavy o DPH, až pokiaľ som nepresvedčil a nedohodli sme sa na to, že musí prísť aj k zníženiu DPH, pokiaľ ide o potraviny, dali sme tam ubytovanie, je tam celé gastro, sú tam veci, pravdepodobne vyriešime aj problém s knihami, ktoré sa stali takým horúcim problémom v rámci konsolidácie verejných financií. My si za týmto plánom stojíme, lebo vieme, že keď povieme napríklad, že sa ide zvýšiť daň z príjmu právnických osôb o toľkoto a toľkoto, že nám to prinesie toľkoto peňazí. Vieme, že keď zavedieme daň z finančných transakcií, tak nám to prinesie 700 mil. eur, to je plán. Dobre, môžu ho nazvať hoc ako chcú predstavitelia opozície, ale je to plán, ktorý musíme zrealizovať. Takže ešte raz, dámy a páni z vládnej koalície, nemáme sa za čo hanbiť, robíme domácu úlohu, ktorú nám, bohužiaľ, predpísal niekto iný a ja verím, že tak ako to sľúbil predseda NKÚ, že nám v krátkom čase predloží podrobnú analýzu tých tzv. MOM-iek, tak to teda bola iná habaďúra, ak si zoberieme, že 30-tisíc eur na mesiac, nebolo tam treba mať kvalifikovaný zdravotnícky personál a porovnáte to s nejakou ambulanciou, kde musíte mať lekára, zdravotnú sestru, pritom tá ambulancia dostáva polovičku peňazí v porovnaní s tými MOM-kami. Treba sa pozrieť na prepojenia rodinné, priateľské, kto to bol, ten čo mal 300 alebo 200 MOM-iek, komu patrili? Kto za ním stál? Ako to celé bolo? Rovnako si myslím, že bude treba (potlesk) sa pozrieť na nákup vakcín, nákup zdravotníckych zariadení. To nemôže skončiť tak, dámy a páni, že my preukážeme na veľmi jasné prepojenie jedného z predsedov opozičných politických strán na trnavskú firmu, ktorá vo veľkom nakupovala zdravotnícke pomôcky pre tento štát, a to jednoducho (potlesk) ako keby neexistovalo, ako keby to nebolo. Toto všetko nás ešte čaká. Ja vám teda držím palce, ja za týmto plánom stojím, hoci sú tam veci, ktoré tiež nie s veľkou radosťou realizujem, ale urobiť to musíme. A ja musím poďakovať pánovi ministrovi, musím poďakovať koaličným partnerom, pretože to nebolo jednoduché, to sú tri strany s rozdielnymi politickými pohľadmi, s rozdielnymi prioritami, ale na konci dňa sme boli schopní a tento zoznam sme nielen pripravili, ale sme sa na ňom aj dohodli, že... (Prerušenie vystúpenia časomerom. Potlesk.)